CELEX: 62006CJ0399
Politika barranija u ta’ sigurtà komuni (PBSK)
Miżuri restrittivi diretti kontra ċerti persuni u entitajiet assoċjati ma’ Usama bin Laden, in-network ta’ Al-Qaida u t-Taliban
Regolament (KE) Nru 881/2002
Iffriżar ta’ fondi u ta’ riżorsi ekonomiċi ta’ persuna wara l-inklużjoni tagħha f’lista redatta minn korp tan-Nazzjonijiet Uniti
Kumitat tas-Sanzjonijiet
Inklużjoni sussegwenti fl-Anness I tar-Regolament (KE) Nru 881/2002
Rikors għal annullament
Drittijiet fundamentali
Dritt għar-rispett tal-proprjetà, dritt għal smigħ u dritt għal stħarriġ ġudizzjarju effettiv

Permezz tal-appelli tagħhom, F. Hassan (C-399/06 P) u C. Ayadi (C-403/06 P) jitolbu l-annullament tas-sentenzi tal-Qorti tal-Prim’Istanza tal-Komunitajiet Ewropej tat-12 ta’ Lulju 2006, rispettivament, Hassan vs Il-Kunsill u Il-Kummissjoni (T-49/04, iktar ’il quddiem is-“sentenza appellata Hassan”), kif ukoll Ayadi vs Il-Kunsill (T-253/02, Ġabra p. II-2139, iktar ’il quddiem is-“sentenza appellata Ayadi”) (iktar ’il quddiem, flimkien, is-“sentenzi appellati”).
Permezz tas-sentenzi appellati, il-Qorti Ġenerali ċaħdet ir-rikorsi għal annullament ippreżentati minn F. Hassan u C. Ayadi kontra r-Regolament tal-Kunsill (KE) Nru 881/2002, tas-27 ta’ Mejju 2002, li jimponi ċerti miżuri speċifiċi restrittivi diretti kontra ċerti persuni u entitajiet assoċjati ma’ Usama bin Laden, in-network ta’ Al-Qaida u t-Taliban, u li jħassar ir-Regolament tal-Kunsill (KE) Nru 467/2001 li jipprojbixxi l-esportazzjoni ta’ ċerti merkanzija u servizzi lejn l-Afganistan, waqt li jsaħħaħ il-projbizzjoni ta’ titjiriet u jestendi l-friża fuq fondi u riżorsi finanzjarji oħra rigward it-Taliban tal-Afganistan (ĠU Edizzjoni Speċjali bil-Malti, Kapitolu 18, Vol. 1, p. 294, iktar ’il quddiem ir-“Regolament ikkontestat”), inkwantu dan l-att jikkonċernahom. Ir-rikors ta’ F. Hassan kien indirizzat b’mod partikolari kontra r-Regolament ikkontestat, kif emendat bir-Regolament tal-Kummissjoni (KE) Nru 2049/2003 tal-20 ta’ Novembru 2003 (ĠU Edizzjoni Speċjali bil-Malti, Kapitolu 18, Vol. 2, p. 219). Permezz tas-sentenza appellata Hassan, il-Qorti Ġenerali ċaħdet it-talba għal kumpens imressqa minn F. Hassan.
Il-fatti li wasslu għall-kawża
Il-fatti li wasslu għall-kawża kienu ssemmew fil-punti 6 sa 34 tas-sentenza appellata Hassan u fil-punti 11 sa 49 tas-sentenza appellata Ayadi.
Għall-finijiet ta’ din is-sentenza, dawn jistgħu jinġabru fil-qosor kif ġej.
Fid-19 ta’ Ottubru 2001, il-kumitat stabbilit mir-Riżoluzzjoni 1267 (1999) tal-Kunsill tas-Sigurtà tan-Nazzjonijiet Uniti (iktar ’il quddiem il-“Kumitat tas-Sanzjonijiet”) ippubblika
addendum
għal-lista kkonsolidata tiegħu, datata t-8 ta’ Marzu 2001, ta’ persuni u ta’ entitajiet li l-fondi tagħhom għandhom jiġu ffriżati skont ir-Riżoluzzjonijiet 1267 (1999) u 1333 (2000) tal-Kunsill tas-Sigurtà tan-Nazzjonijiet Uniti (ara l-Komunikat SC/7180), li jinkludi b’mod partikolari l-isem ta’ C. Ayadi, identifikat bħala persuna assoċjata ma’ Usama bin Laden.
Fl-istess jum, il-Kummissjoni tal-Komunitajiet Ewropej adottat ir-Regolament (KE) Nru 2062/2001, tad-19 ta’ Ottubru 2001, li jemenda għat-tielet darba, ir-Regolament Nru 467/2001 (
ĠU L 277, p. 25
). Permezz tar-Regolament Nru 2062/2001, l-isem C. Ayadi żdied ma’ oħrajn fil-lista li tinsab fl-Anness I tar-Regolament tal-Kunsill (KE) Nru 467/2001, tas-6 ta’ Marzu 2001 (
ĠU L 67, p. 1
).
Fis-16 ta’ Jannar 2002, il-Kunsill tas-Sigurtà tan-Nazzjonijiet Uniti (iktar ’il quddiem il-“Kunsill tas-Sigurtà”) adotta r-Riżoluzzjoni 1390 (2002), li tistabbilixxi l-miżuri li għandhom jiġu imposti fir-rigward ta’ Usama bin Laden, tal-Membri tal-organizzazzjoni Al-Qaida kif ukoll tat-Taliban u ta’ persuni, gruppi, impriżi u entitajiet assoċjat. Din ir-riżoluzzjoni, essenzjalment tipprovdi, fil-paragrafi 1 u 2 tagħha, iż-żamma ta’ miżuri, b’mod partikolari l-iffriżar ta’ fondi, imposti bil-paragrafu 4(b) tar-Riżoluzzjoni 1267 (1999) u bil-paragrafu 8(c) tar-Riżoluzzjoni 1333 (2000).
Peress li kienet neċessarja azzjoni tal-Komunità sabiex tiġi implementata r-Riżoluzzjoni 1390 (2002), il-Kunsill tal-Unjoni Ewropea adotta, fis-27 ta’ Mejju 2002, il-Pożizzjoni Komuni 2002/402/PESK [PBSK], dwar miżuri restrittivi kontra Usama bin Laden, membri tal-organizzazzjoni Al-Qaida u t-Talibani u individwi oħrajn, gruppi, impriżi u entitajiet assoċjati magħhom u jħassar il-Posizzjonijiet Komuni 96/746/PESK [PBSK], 1999/727/PESK [PBSK], 2001/154/PESK [PBSK] u 2001/771/PESK [PBSK] (
ĠU L 139, p. 4
). L-Artikolu 3 tal-Pożizzjoni Komuni 2002/402 tipprovdi, b’mod partikolari, il-proroga tal-iffriżar tal-fondi u l-assi finanzjarji jew riżorsi ekonomiċi tal-individwi, gruppi ta’ impriżi u entitajiet imsemmijin fil-lista stabbilità mill-Kumitat tas-Sanzjonijiet skont ir-Riżoluzzjonijiet tal-Kunsill tas-Sigurtà 1267 (1999) u 1333 (2000).
Fis-27 ta’ Mejju 2002, abbażi tal-Artikoli 60 KE, 301 KE u 308 KE, il-Kunsill adotta r-Regolament ikkontestat.
Skont ir-raba’ premessa ta’ dan ir-regolament, il-miżuri previsti, fost oħrajn, mir-Riżoluzzjoni 1390 (2002) “jaqgħu taħt l-għan tat-Trattat [KE] u, għalhekk, notament bl-iskop li tiġi evitata distorsjoni tal-kompetizzjoni, leġislazzjoni tal-Komunità hi neċessarja biex jiġu implimentati d-deċiżjonijiet rilevanti tal-Kunsill tas-Sigurtà sa fejn hu kkonċernat it-territorju tal-Komunità”.
L-Artikolu 1 tar-Regolament ikkontestat jiddefinixxi “l-fondi” u “l-friża [l-iffriżar]” ta’ fondi bi kliem essenzjalment identiċi, għal dawk tal-Artikolu 1 tar-Regolament Nru 467/2001. Barra minn hekk, dan jiddefinixxi dak li għandu jiġi mifhum b’“riżorsi ekonomiċi”.
Skont l-Artikolu 2 tar-Regolament ikkontestat:
“1.   Il-fondi u r-riżorsi ekonomiċi kollha li huma ta’, jew fil-pusses ta’, persuna naturali jew ġuridika jew entità nominata mill-Kumitat tas-Sanzjonijiet u mniżżla fl-Anness I għandhom jiġu ffriżati.
2.   L-ebda fond m’għandu jkun disponibbli, direttament jew indirettament, lil, jew għall-benefiċċju ta’, persuna naturali jew ġuridika, grupp jew entità nominati mill-Kumitat tas-Sanzjonijiet u mniżżla fl-Anness I.
3.   L-ebda riżors ekonomiku m’għandu jkun disponibbli, direttament jew indirettament, lil, jew għall-benefiċċju ta’, persuna naturali jew ġuridika, grupp jew entità nominati mill-Kumitat tas-Sanzjonijiet u mniżżla fl-Anness I, biex dik il-persuna, dak il-grupp jew dik l-entità tkun tista’ tikseb fondi, merkanzija jew servizzi.”
L-Anness I tar-Regolament ikkontestat jinkludi lista ta’ persuni, entitajiet u gruppi li fir-rigward tagħhom japplika l-iffriżar tal-fondi impost permezz tal-Artikolu 2 ta’ dan ir-regolament. Din il-lista tinkludi b’mod partikolari, l-isem ta’ C. Ayadi.
Filwaqt li l-isem ta’ C. Ayadi sal-lum baqa’ inkluż fl-imsemmija lista, it-test li jirreferi għalih ġie ssostitwit numru ta’ drabi permezz ta’ regolamenti tal-Kummissjoni adottati fuq il-bażi tal-Artikolu 7(1) tar-Regolament ikkontestat, li jagħti lill-Kummissjoni l-kompetenza li temenda jew iżżied mal-Anness I ta’ dan ir-regolament.
Fl-20 ta’ Diċembru 2002, il-Kunsill tas-Sigurtà adotta r-Riżoluzzjoni 1452 (2000), intiża sabiex tiffaċilita l-osservanza tal-obbligi fil-qasam tal-ġlieda kontra t-terroriżmu. Il-paragrafu 1 ta’ din ir-riżoluzzjoni jipprevedi ċertu numru ta’ derogi u ta’ eċċezzjonijiet għall-iffriżar ta’ fondi u ta’ riżorsi ekonomiċi imposti bir-Riżoluzzjonijiet 1267 (1999), 1333 (2000) u 1390 (2002), li jistgħu jingħataw għal motivi umanitarji mill-Istati, b’riżerva ta’ awtorizzazzjoni mill-Kumitat tas-Sanzjonijiet.
Fis-17 ta’ Jannar 2003, il-Kunsill tas-Sigurtà adotta r-Riżoluzzjoni 1455 (2003), li hija intiża sabiex ittejjeb l-implementazzjoni tal-miżuri imposti fil-paragrafi 4(b) tar-Riżoluzzjoni 1267 (1999), 8(c) tar-Riżoluzzjoni 1333 (2000) kif ukoll 1 u 2 tar-Riżoluzzjoni 1390 (2002). Skont il-paragrafu 2 tar-Riżoluzzjoni 1455 (2003), dawn il-miżuri ser jerġgħu jkunu mtejba fi żmien 12-il xahar jew qabel jekk ikun hemm bżonn.
Peress li azzjoni tal-Komunità kienet neċessarja sabiex tiġi implementata r-Riżoluzzjoni tal-Kunsill tas-Sigurtà 452 (2002), il-Kunsill adotta, fis-27 ta’ Frar 2003, il-Pożizzjoni Komuni 2003/140/ PESK [PBSK], li tikkonċerna l-eċċezzjonijiet għall-miżuri restrittivi mposti mill-Posizzjoni Komuni 2002/402 (ĠU Edizzjoni Speċjali bil-Malti, Kapitolu 18, Vol. 2, p. 80). L-Artikolu 1 tal-Pożizzjoni Komuni 2003/140 jipprevedi li, fl-implimentazzjoni tal-miżuri stabbiliti fl-Artikolu 3 tal-Pożizzjoni Komuni 2002/402, il-Komunità se tipprovdi l-eċċezzjonijiet permessi mir-riżoluzzjoni msemmija.
Fis-27 ta’ Marzu 2003, il-Kunsill adotta r-Regolament (KE) Nru 561/2003, li jemenda, għal dak li għandu x’jaqsam mal-eċċezzjonijiet għall-iffriżar ta’ fondi u ta’ riżorsi ekonomiċi, ir-Regolament (KE) Nru 881/2002 (ĠU Edizzjoni Speċjali bil-Malti, Kapitolu 18, Vol. 2, p. 91). Fir-raba’ premessa ta’ dan ir-regolament, il-Kunsill jindika li, fid-dawl tar-Riżoluzzjoni 1452 (2002) hemm bżonn li jkunu aġġustati l-miżuri imposti mill-Komunità.
Fit-12 ta’ Novembru 2003, il-Kumitat tas-Sanzjonijiet adotta
addendum
għal-lista kkonsolidata ta’ persuni u entitajiet li l-fondi taghom għandhom jiġu ffriżati skont ir-Riżoluzzjonijiet 1267 (1999) u 1333 (2000) u 1390 (2002). Dan l-
addendum
jinkludi, b’mod partikolari, l-isem ta’ F. Hassan, identifikat bħala persuna assoċjata mal-organizzazzjoni Al-Qaida.
Fl-20 ta’ Novembru 2003, il-Kummissjoni adottat ir-Regolament Nru 2049/2003, li jemenda għal ħamsa u għoxrin darba r-Regolament tal-Kunsill (KE) Nru 881/2002. Permezz tar-Regolament Nru 2049/2003, l-isem ta’ F. Hassan żdied, ma’ oħrajn, fil-lista li tikkostitwixxi l-Anness I tar-Regolament ikkontestat.
Fit-30 ta’ Jannar 2004, il-Kunsill tas-Sigurtà adotta r-Riżoluzzjoni 1526 (2004), li tipprovdi, minn naħa, sabiex ittejjeb l-implementazzjoni tal-miżuri imposti fil-paragrafu 4(b) tar-Riżoluzzjoni 1267 (1999), fil-paragrafu 8(c), tar-Riżoluzzjoni 1333 (2000) u fil-paragrafi 1 u 2 tar-Riżoluzzjoni 1390 (2002), u, min-naħa l-oħra, issaħħaħ il-mandat tal-Kumitat tas-Sanzjonijiet. Skont il-paragrafu 3 tar-Riżoluzzjoni 1526 (2004), dawn il-miżuri jkunu mtejba anki 18-il xahar wara, jew qabel jekk ikun meħtieġ.
Fid-29 ta’ Lulju 2005, il-Kunsill tas-Sigurtà adotta r-Riżoluzzjoni 1617 (2005). Din tipprovdi, b’mod partikolari, għaż-żamma ta’ miżuri imposti fil-paragrafu 4(b) tar-Riżoluzzjoni 1267 (1999), fil-paragrafu 8(c) tar-Riżoluzzjoni 1333 (2000) kif ukoll fil-paragrafi 1 u 2 tar-Riżoluzzjoni 1390 (2002). Skont il-paragrafu 21 tar-Riżoluzzjoni 1617 (2005), dawn il-miżuri kellhom jerġgħu jiġu eżaminati fi 17-il xahar jew qabel, jekk neċessarju, sabiex eventwalment jiġu msaħħa.
C. Ayadi baqa’ inkluż fil-lista li tikkostitwixxi l-Anness I tar-Regolament ikkontestat. Ir-riferiment li jirrigwardah ġie ssostitwiet bir-Regolament tal-Kummissjoni (KE) Nru 1210/2006, tad-9 ta’ Awwissu 2006, li jemenda għas-67 darba r-Regolament Nru 881/2002 (
ĠU L 219, p. 14
).
Bl-istess mod, jekk l-isem ta’ F. Hassan xorta baqa’ jidher fl-imsemmija lista, ir-referenza li tirrigwardah ġiet issostitwita bir-Regolament tal-Kummissjoni (KE) Nru 46/2008, tat-18 ta’ Jannar 2008, li jemenda għad-90 darba r-Regolament tal-Kunsill (KE) Nru 881/2002 (
ĠU L 16, p. 11
).
Ir-rikorsi quddiem il-Qorti Ġenerali u s-sentenzi appellati
Permezz ta’ talba ppreżentata fir-Reġistru tal-Qorti tal-Prim’Istanza [li saret il-Qorti Ġenerali] fit-12 ta’ Frar 2004, F. Hassan ippreżenta rikors għal annullament tar-Regolament ikkontestat, intiż kontra l-Kunsill u l-Kummissjoni, u talab lill-Qorti Ġenerali:
—
prinċipalment tannulla, kollu kemm hu jew parzjalment, ir-Regolament ikkontestat, kif emendat bir-Regolament Nru 2049/2003, jew dan ir- regolament tal-aħħar biss;
—
sussidjarjament, tiddikjara inapplikabbli għalih ir-Regolament ikkontestat u r-Regolament Nru 2049/2003;
—
tordna kull miżura oħra li jidrilha xierqa;
—
tikkundanna lill-Kunsill għall-ispejjeż, u
—
tikkundanna lill-Kunsill tħallsu d-danni.
Fis-seduta quddiem il-Qorti Ġenerali, F. Hassan ippreċiża li r-rikors tiegħu kien intiż biss kontra r-Regolament ikkontestat u r-Regolament Nru 2049/2003 sa fejn dawn jirrigwardawh direttament u individwalment.
Permezz ta’ rikors irreġistrat fir-reġistru tal-Qorti Ġenerali fis-26 ta’ Awwissu 2002, C. Ayadi ppreżenta rikors għal annullament tar-Regolament ikkontestat, intiż kontra l-Kunsill, u talab lill-Qorti tal-Prim’Istanza:
—
tannulla l-Artikolu 2 u, l-Artikolu 4 tar-Regolament ikkontestat sa fejn dan jirreferi għall-Artikolu 2;
—
sussidjarjament, tannulla r-riferiment li jikkonċernah fil-lista li tikkostitwixxi l-Anness I tar-Regolament ikkontestat, u
—
tikkundanna lill-Kunsill għall-ispejjeż.
Fis-seduta quddiem il-Qorti Ġenerali, C. Ayadi ppreċiża li r-rikors tiegħu kien intiż biss kontra r-Regolament ikkontestat sa fejn dan jirrigwardah direttament u individwalment.
Fil-kawża li tirrigwarda lil C. Ayadi, ir-Renju Unit u l-Irlanda ta’ Fuq kif ukoll il-Kummissjoni tħallew jintervjenu quddiem il-Qorti Ġenerali insostenn tat-talbiet tal-Kunsill.
Insostenn tat-talbiet tiegħu, F. Hassan qajjem motiv wieħed, ibbażat fuq ksur ta’ wħud mid-drittijiet fundamentali tiegħu u tal-prinċipju ġenerali ta’ proporzjonalità. L-ilmenti tiegħu jirrigwardaw b’mod iktar partikolari, minn naħa, l-allegat ksur tad-dritt għar-rispett tal-proprjetà kif ukoll għad-dritt għar-rispett tal-ħajja privata u tal-familja, u, min-naħa l-oħra, l-allegat ksur tad-dritt għal smigħ u d-dritt għal smigħ xieraq.
Minn naħa tiegħu, C. Ayadi bbaża t-talbiet tiegħu fuq tliet motivi, l-ewwel wieħed ibbażat fuq l-inkompetenza tal-Kunsill li adotta l-Artikoli 2 u 4 tar-Regolament ikkontestat kif ukoll ta’ abbuż ta’ poter, it-tieni wieħed ibbażat fuq il-ksur tal-prinċipji fundamentali ta’ sussidjarjetà, ta’ proporzjonalità u ta’ rispett tad-drittijiet fundamentali tiegħu, u, it-tielet wieħed fuq il-ksur ta’ proċedura sostanzjali.
Issa, bla ħsara għat-talba għal kumpens li tinsab fl-appell ta’ F. Hassan, l-appelli preżenti jitrattaw biss il-parti tas-sentenzi appellati relattivi għall-motivi bbażati fuq ksur tad-drittijiet fundamentali tar-rikorrenti, liema parti biss ta’ dawn is-sentenzi hija miġbura iktar ’il quddiem.
Fir-rigward ta’ dawn il-motivi, il-Qorti Ġenerali ddeċidiet, fil-punti 91 tas-sentenza appellata Hassan u 115 tas-sentenza appellata Ayadi, li, salv għal punt wieħed biss ta’ dritt speċifiku għal kull wieħed minn dawn il-kawżi, il-punti kollha ta’ dritt imqajma mill-appellanti kienu diġà tqajmu mis-sentenzi tagħha tal-21 ta’ Settembru 2005, Yusuf u Al Barakaat International Foundation vs Il-Kunsill u Il-Kummissjoni (
T-306/01, Ġabra p. II-3533
, punti 226 sa 346, iktar ’il quddiem is-“sentenza Yusuf tal-Qorti tal-Prim’Istanza”), kif ukoll Kadi vs Il-Kunsill u Il-Kummissjoni (T-315/01, Ġabra p. II-3649, punti 176 sa 291, iktar ’il quddiem is-“sentenza Kadi tal-Qorti Ġenerali”) (iktar ’il quddiem, flimkien, is-“sentenza Yusuf u Kadi tal-Qorti Ġenerali”).
Fil-punt 92 tas-sentenza appellata Hassan, bħal fil-punt 116 tas-sentenza appellata Ayadi, redatta b’mod simili, intqal li, fil-kuntest tas-sentenza Yusuf u Kadi tal-Qorti Ġenerali, din tal-aħħar kienet ikkonstatat b’mod partikolari hekk:
“[…]
—
għal dak li jikkonċerna d-dritt internazzjonali, l-obbligi ta’ l-Istati Membri ta’ l-[Organizzazzjoni tan-Nazzjonijiet Uniti (ONU)] taħt il-Karta tan-Nazzjonijiet Uniti jipprevalu fuq kull obbligu ta’ liġi nazzjonali jew ta’ dritt internazzjonali konvenzjonali ieħor, inkluż, għal dawk fosthom li huma membri tal-Kunsill ta’ l-Ewropa, fuq l-obbligi tagħhom taħt il-[Konvenzjoni Ewropea għall-Ħarsien tad-Drittijiet tal-Bniedem u tal-Libertajiet Fundamentali, iffirmata f’Ruma fl-4 ta’ Novembru 1950 (iktar’il quddiem il-“KEDB”),] u, għal dawk fosthom li huma wkoll Membri tal-Komunità, fuq l-obbligi tagħhom taħt it-Trattat KE (sentenzi [tal-Qorti tal-Prim’Istanza] Yusuf, punt 231, u Kadi, punt 181);
—
din is-supremazija testendi għad-deċiżjonijiet li jinsabu f’Riżoluzzjoni tal-Kunsill tas-Sigurtà, skond l-Artikolu 25 tal-Karta tan-Nazzjonijiet Uniti (sentenzi [tal-Qorti tal-Prim’Istanza] Yusuf, punt 234, u Kadi, punt 184);
—
għalkemm hija mhijiex membru tan-Nazzjonijiet Uniti, il-Komunità għandha tiġi meqjusa bħala li hija marbuta bl-obbligi li jirriżultaw mill-Karta tan-Nazzjonijiet Uniti, bl-istess mod kif huma marbuta l-Istati Membri tagħha, bis-saħħa ta’ l-istess Trattat li jistabbilixxiha (sentenzi [tal-Qorti tal-Prim’Istanza] Yusuf, punt 243, u Kadi, punt 193);
—
minn naħa, il-Komunità ma tistax tikser l-obbligi li l-Istati Membri tagħha għandhom bis-saħħa tal-Karta tan-Nazzjonijiet Uniti u lanqas tostakola t-twettiq tagħhom u, min-naħa l-oħra, li hija obbligata, bis-saħħa ta’ l-istess Trattat li permezz tiegħu hija ġiet stabbilita, li tadotta, fl-eżerċizzju tal-kompetenzi tagħha, id-dispożizzjonijiet kollha neċessarji sabiex tippermetti lill-Istat Membri tagħha jikkonformaw rwieħhom ma’ dawn l-obbligi (sentenzi [tal-Qorti tal-Prim’Istanza] Yusuf, punt 254, u Kadi, punt 204);
—
konsegwentement, l-argumenti invokati kontra r-regolament ikkontestat u bbażati, minn naħa fuq l-awtonomija tas-sistema legali Komunitarja meta mqabbla mas-sistema legali stabbilita min-Nazzjonijiet Uniti, u min-naħa l-oħra, fuq in-neċessità ta’ traspożizzjoni tar-Riżoluzzjonijiet tal-Kunsill tas-Sigurtà fil-liġi nazzjonali ta’ l-Istati Membri, skond id-dispożizzjonijiet kostituzzjonali u mal-prinċipji fundamentali ta’ din il-liġi, għandhom jiġu mwarrba (sentenzi [tal-Qorti tal-Prim’Istanza] Yusuf, punt 258, u Kadi, punt 208);
—
ir-regolament [ikkontestat], adottat fid-dawl tal-Pożizzjoni Komuni 2002/402, jikkostitwixxi l-implementazzjoni, fuq livell komunitarju, ta’ l-obbligu li l-Istati Membri għandhom, bħala Membri ta’ l-ONU, li jimplementaw, skond il-każ permezz ta’ att komunitarju, is-sanzjonijiet kontra Usama bin Laden, in-netwerk Al-Qaida kif ukoll it-Taliban u l-persuni, gruppi, impriżi u entitjatiet oħra assoċjati, li ġew deċiżi u wara rinfurzati permezz ta’ diversi Riżoluzzjonijiet tal-Kunsill tas-Sigurtà adottati taħt il-Kapitolu VII tal-Karta tan-Nazzjonijiet Uniti (sentenzi [tal-Qorti tal-Prim’Istanza] Yusuf, punt 264, u Kadi, punt 213);
—
f’dan il-kuntest, l-istituzzjonijiet Komunitarji aġixxew taħt kompetenza limitata, b’tali mod li huma ma kellhom ebda marġni ta’ evalwazzjoni awtonoma (sentenzi [tal-Qorti tal-Prim’Istanza] Yusuf, punt 265, u Kadi, punt 214);
—
f’dak li jikkonċerna l-kunsiderazzjonijiet imsemmija iktar ’il fuq, l-affermazzjoni ta’ kompetenza tal-Qorti tal-Prim’Istanza sabiex teżamina b’mod inċidentali l-legalità ta’ deċiżjonijiet tal-Kunsill tas-Sigurtà jew tal-Kumitat tas-Sanzjonijiet bħal din skond il-livell ta’ ħarsien tad-drittijiet fundamentali kif huma rrikonoxxuti fis-sistema legali Komunitarja ma tistax għaldaqstant tiġi ġġustifikata la fuq il-bażi tad-dritt internazzjonali u lanqas fuq il-bażi tad-dritt Komunitarju (sentenzi [tal-Qorti tal-Prim’Istanza] Yusuf, punt 272, u Kadi, punt 221);
—
ir-Riżoluzzjonijiet tal-Kunsill tas-Sigurtà in kwistjoni ma jaqawx għalhekk fil-prinċipju taħt l-istħarriġ ġudizzjarju tal-Qorti tal-Prim’Istanza u li din ma hijiex awtorizzata li tikkontesta, anki b’ mod inċidentali, il-legalità tagħhom fir-rigward tad-dritt komunitarju; għall-kuntrarju, il-Qorti tal-Prim’Istanza hija obbligata, b’kull mezz possibbli, li tinterpreta u li tapplika dan id-dritt b’mod li huwa kompatibbli ma’ l-obbligi ta’ l-Istati Membri taħt il-Karta tan-Nazzjonijiet Uniti (sentenzi [tal-Qorti tal-Prim’Istanza] Yusuf, punt 276, u Kadi, punt 225);
—
il-Qorti tal-Prim’Istanza hija, madankollu, awtorizzata teżamina, b’mod inċidentali, il-legalità tar-Riżoluzzjonijiet tal-Kunsill tas-Sigurtà in kwistjoni fir-rigward tal-
jus cogens
, intiż bħala kwistjoni ta’ ordni pubbliku internazzjonali li hija imposta fuq dawk kollha li huma suġġetti għad-dritt internazzjonali, inklużi l-istanzi ta’ l-ONU, u li ma tistax issir deroga minnha (sentenzi [tal-Qorti tal-Prim’Istanza] Yusuf, punt 277, u Kadi, punt 226);
—
l-iffriżar tal-fondi previst mir-regolament [kontenżjuz] la jikser id-drittijiet fundamentali tal-partijiet ikkonċernati li jiddisponu mill-beni tagħhom u lanqas il-prinċipju ġenerali ta’ proporzjonalità skond il-livell ta’ ħarsien universali tad-drittijiet fundamentali tal-bniedem li jirriżulta mill-
jus cogens
(sentenzi [tal-Qorti tal-Prim’Istanza] Yusuf, punti 288 u 289, u Kadi, punti 237 u 238);
—
peress li r-Riżoluzzjonijiet in kwistjoni tal-Kunsill tas-Sigurtà ma jipprevedux dritt għal smigħ tal-partijiet ikkonċernati mill-Kumitat tas-Sanzjonijiet qabel ma jitniżżlu fil-lista kkontestata u li ebda regola perentorja li tirriżulta mill-ordni pubbliku internazzjonali ma tidher li teżiġi tali smigħ fiċ-ċirkustanzi tal-każ, l-argumenti bbażati fuq il-ksur allegat ta’ tali dritt għandhom jiġi miċħuda (sentenzi [tal-Qorti tal-Prim’Istanza] Yusuf, punti 306, 307 u 321, u Kadi, punti 261 u 268);
—
b’mod partikolari, f’dawn iċ-ċirkustanzi, fejn hemm in kwistjoni miżura kawtelatorja li tillimita d-disponibbiltà tal-beni tal-partijiet ikkonċernati, ir-rispett tad-drittijiet fundamentali ta’ dawn ma jeħtieġx li l-fatti u l-elementi ta’ prova mressqa kontrihom ikunu mgħarrfa lilhom, ladarba l-Kunsill tas-Sigurtà jew il-Kumitat tas-Sanzjonijiet tiegħu jidhirlu li motivi li jikkonċernaw is-sigurtà tal-Komunità internazzjonali jimpedixxu dan (sentenzi [tal-Qorti tal-Prim’Istanza] Yusuf, punt 320, u Kadi, punt 274);
—
l-istituzzjonijiet Komunitarji ma kinux obbligati jisimgħu lill-partijiet ikkonċernati qabel l-adozzjoni tar-regolament [ikkontestat (sentenza Yusuf [tal-Qorti tal-Prim’Istanza], punt 329) jew fil-kuntest ta’ adozzjoni tiegħu u l-implementazzjoni tiegħu (sentenza Kadi [tal-Qorti tal-Prim’Istanza], punt 259);
—
fil-kuntest ta’ dan ir-rikors, il-Qorti tal-Prim’Istanza teżerċita eżami komplut fuq il-legalità ta’ dan ir-Regolament kemm fir-rigward tar-rispett, mill-istituzzjonijiet Komunitarji, tar-regoli ta’ kompetenza kif ukoll tar-regoli ta’ legalità esterna u tar-rekwiżit proċedurali essenzjali li huma imposti fuq azzjoni tagħhom; il-Qorti tal-Prim’Istanza teżamina wkoll il-legalità tar-regolament ikkontestat fir-rigward tar-Riżoluzzjonijiet tal-Kunsill tas-Sigurtà li dan ir-Regolament suppost qed jimplementa, b’mod partikolari min-naħa ta’ l-adegwatezza, formali u materjali, tal-koerenza interna u ta’ proporzjonalità ta’ l-ewwel fir-rigward tat-tieni; il-Qorti tal-Prim’Istanza teżamina wkoll il-legalità tar-regolament ikkontestat u, indirettament, il-legalità tar-Riżoluzzjonijiet tal-Kunsill tas-Sigurtà in kwistjoni, fir-rigward tar-regoli superjuri tad-dritt internazzjonali li jirriżultaw mill-
jus cogens
, b’mod partikolari r-regoli perentorji intiżi għall-ħarsien universali tad-drittijiet tal-bniedem (sentenzi [tal-Qorti tal-Prim’Istanza] Yusuf, punti 334, 335 u 337, u Kadi, punti 279, 280 u 282);
—
min-naħa l-oħra, mhijiex il-Qorti tal-Prim’Istanza li għandha teżamina indirettament il-konformità tar-Riżoluzzjonijiet tal-Kunsill tas-Sigurtà in kwistjoni fihom infushom mad-drittijiet fundamentali kif huma mħarsa mis-sistema legali komunitarja. Iktar u iktar, ma hijiex il-Qorti tal-Prim’Istanza li għandha tivverifika n-nuqqas ta’ evalwazzjoni żbaljata tal-fatti u ta’ l-elementi ta’ prova li l-Kunsill [tas-Sigurtà] ressaq sabiex isostni l-miżuri li huwa ħa, u lanqas, bl-eċċezzjoni tal-kuntest ristrett definit fil-punt preċedenti, li teżamina indirettament l-adegwatezza u l-proporzjonalità ta’ dawn il-miżuri (sentenzi [tal-Qorti tal-Prim’Istanza] Yusuf, punti 338 u 339, u Kadi, punti 283 u 284);
—
f’din il-miżura, il-partijiet ikkonċernati ma għandhom ebda rimedju ġudizzjarju, peress li l-Kunsill tas-Sigurtà ma deherlux opportun jistabbilixxi qorti internazzjonali indipendenti inkarigata li tiddeċiedi, fid-dritt kif ukoll fil-fatt, dwar ir-rikorsi intiżi kontra d-deċiżjonijiet individwali meħuda mill-Kumitat tas-Sanzjonijiet (sentenzi [tal-Qorti tal-Prim’Istanza] Yusuf, punt 340, u Kadi, punt 285);
—
għalhekk il-lakuna kkonstatata fil-punt preċedenti fil-ħarsien ġudizzjarju tar-rikorrenti mhijiex fiha nfisha kuntrarja għall-
jus cogens
peress li: i) id-dritt ta’ l-aċċess għall-qrati mhuwiex assolut; ii) f’dan il-każ, ir-restrizzjoni tad-dritt ta’ aċċess tal-partijiet ikkonċernati għal qorti, li tirriżulta mill-immunità minn proċeduri legali, li minnha jibbenefikaw fil-prinċipju, fis-sistema legali nazzjonali ta’ l-Istati Membri, ir-Riżoluzzjonijiet tal-Kunsill tas-Sigurtà adottati taħt il-Kapitolu VII tal-Karta tan-Nazzjonijiet għandha tkun inerenti ma’ dan id-dritt; iii) tali restrizzjoni hija ġġustifikata kemm min-natura tad-deċiżjonijiet li l-Kunsill tas-Sigurtà huwa mwassal jieħu taħt il-Kapitolu VII tal-Karta tan-Nazzjonijiet Uniti kif ukoll mill-għan leġittimu li jrid jintlaħaq; u iv) fin-nuqqas ta’ qorti internazzjonali kompetenti sabiex teżamina l-legalità ta’ l-atti tal-Kunsill tas-Sigurtà, it-twaqqif ta’ korp bħal mhuwa l-Kumitat tas-Sanzjonijiet u l-possibbiltà, prevista mit-testi, li f’kull mument issir talba lilu sabiex jinkiseb eżami mill-ġdid ta’ kull każ individwali, permezz ta’ mekkaniżmu formalment stabbilit, li jinvolvi l-gvernijiet ikkonċerati, jikkostitwixxi mezz ieħor raġonevoli sabiex jiġu mħarsa b’mod adegwat id-drittijiet fundamentali tal-partijiet ikkonċernati kif huma rrikonoxxuti mill-
jus cogens
(sentenzi [tal-Qorti tal-Prim’Istanza] Yusuf, punti 341 sa 345, u Kadi, punti 286 sa 290);
—
konsegwentement, l-argumenti invokati kontra r-Regolament ikkontestat u bbażati fuq l-allegat ksur tad-dritt tagħhom għal rimedju ġudizzjarju effettiv għandhom jiġu miċħuda (sentenzi [tal-Qorti tal-Prim’Istanza] Yusuf, punt 346, u Kadi, punt 291).”
Fil-punti 95 sa 124 tas-sentenza appellata Hassan, il-Qorti Ġenerali żiedet numru ta’ kunsiderazzjonijiet bħala risposta għall-argumenti żviluppati b’mod iktar partikolari minn F. Hassan fis-seduta u li jirrigwardaw, minn naħa, l-allegata ħruxija eċċessiva tal-miżura ta’ ffriżar tal-fondi u r-riżorsi ekonomiċi kollha tiegħu, kif ukoll, min-naħa l-oħra, l-allegata invalidità, fil-każ preżenti, tal-konklużjonijiet li waslet għalihom il-Qorti Ġenerali, fis-sentenzi Yusuf u Kadi tal-Qorti Ġenerali, fir-rigward tal-kompatibbiltà mal-
jus cogens
tal-lakuna kkonstatata fil-protezzjoni ġudizzjarja tal-partijiet ikkonċernati li huwa kien ikkonstata f’dawn is-sentenzi.
Bl-istess mod, fil-punti 117 sa 154 tas-sentenza appellata Ayadi, il-Qorti Ġenerali żiedet numru ta’ kunsiderazzjonijiet esposti fil-punt 34 tas-sentenza preżenti bħala risposta għall-argumenti żviluppati b’mod iktar partikolari minn C. Ayadi dwar, minn naħa, l-allegata ineffettività tal-eżenzjonijiet u tad-derogi għall-iffriżar ta’ fondi previsti mir-Regolament Nru 561/2003, b’mod partikolari għal dak li jirrigwarda l-eżerċizzju ta’ attività professjonali, u, min-naħa l-oħra, l-allegata invalidità, fil-każ preżenti, tal-konklużjonijiet li waslet għalihom il-Qorti Ġenerali fis-sentenzi tagħha Yusuf u Kadi fir-rigward tal-kompatibbiltà mal-
jus cogens
tal-lakuna kkonstatata fil-protezzjoni ġudizzjarja tal-partijiet ikkonċernati kkonstatata f’dawn is-sentenzi.
Il-Qorti tal-Prim’Istanza eżaminat dawn l-argumenti u kkonkludiet li dawn ma setgħux ipoġġu fid-dubju l-kunsiderazzjonijiet li huwa kien esprima fuq il-punti tad-dritt ikkonċernati fis-sentenzi tagħha Yusuf u Kadi.
Fil-punti 126 sa 128 tas-sentenza appellata Hassan, il-Qorti Ġenerali reġgħet eżaminat l-ilmenti ta’ F. Hassan fir-rigward ta’ ksur tad-dritt tiegħu għar-rispett tal-ħajja privata u tal-familja kif ukoll għall-attakk għar-reputazzjoni tiegħu, u ċaħdithom għar-raġuni li, skont dak meħtieġ mill-
jus cogens
, kien essenzjali li jiġi kkunsidrat li dan ir-rikorrent ma kienx sofra interferenza arbitrarja fl-eżerċizzju tad-drittijiet ikkonċernati.
Bl-istess mod, fil-punt 156 tas-sentenza appellata Ayadi, il-Qorti Ġenerali ċaħdet l-argument, li kien għadu ma ġiex eżaminat fis-sentenzi tagħha Yusuf u Kadi, li l-Istati Membri tal-ONU ma kinux marbuta japplikaw miżuri bħal dawl li l-Kunsill tas-Sigurtà kien “stedinhom” jieħdu.
B’hekk, il-Qorti Ġenerali ċaħdet it-talbiet għall-annullament tar-rikorrenti bħala infondati.
Fl-aħħar nett, il-Qorti Ġenerali ddikjarat inammissibbli t-talba għal kumpens ippreżentata minn F. Hassan minħabba n-nuqqas tad-dettalji mogħtija, u żiedet li fid-dawl tal-elementi oħra mressqa minnu, din it-talba kienet fi kwalunkwe każ infondata.
Konsegwentement, il-Qorti Ġenerali ċaħdet iż-żewġ rikorsi fl-intier tagħhom.
Il-proċedura quddiem il-Qorti tal-Ġustizzja
B’digriet tal-President tal-Qorti tal-Ġustizzja tal-5 ta’ Novembru 2008, ir-Repubblika Franċiża u r-Renju Unit ġew awtorizzati jintervjenu insostenn tat-talbiet tal-Kunsill u tal-Kummissjoni fil-Kawża C-399/06 P. B’digriet tal-President tal-Qorti tal-Ġustizzja tat-30 ta’ Marzu 2009, ir-Repubblika Franċiża ġiet awtorizzata tintervjeni insostenn tat-talbiet tal-Kunsill fil-Kawża C-403/06 P.
B’rikors ippreżentat fir-reġistru tal-Qorti tal-Ġustizzja fis-7 ta’ Jannar 2009, C. Ayadi talab il-benefiċċju tal-għajnuna legali bla ħlas skont l-Artikolu 76 tar-Regoli tal-Proċedura tal-Qorti tal-Ġustizzja.
B’digriet tat-2 ta’ Settembru 2009, il-Qorti tal-Ġustizzja laqgħat it-talba tiegħu.
Wara li l-partijiet u l-Avukat Ġenerali nstemgħu fuq dan il-punt, hemm lok li, minħabba li dawn il-kawżi huma relatati, dawn jiġu magħquda għall-finijiet tas-sentenza, skont l-Artikolu 43 tar-Regoli tal-Proċedura tal-Qorti tal-Ġustizzja.
It-talbiet tal-partijiet fl-appell
Permezz tal-appell tiegħu, F. Hassan jitlob li l-Qorti tal-Ġustizzja jogħġobha:
—
tannulla s-sentenza appellata Hassan;
—
tannulla r-Regolament ikkontestat u/jew ir-Regolament Nru 2049/2003, fl-intier tagħhom jew għal dak li jirrigwarda l-miżuri adottati fil-konfront tiegħu;
—
sussidjarjament, tiddikjara l-imsemmija regolamenti inapplikabbli fil-konfront tiegħu;
—
tordna kull miżura li l-Qorti tal-Ġustizzja jidhrilha xierqa;
—
tikkundanna lill-Kunsill għall-ispejjeż, u
—
tikkundanna lill-Kunsill tħallsu d-danni.
Permezz tal-appell tiegħu, C. Ayadi jitlob li l-Qorti tal-Ġustizzja jogħġobha:
—
tannulla s-sentenza appellata Ayadi fl-intier tagħha;
—
tiddikjara nulli u mingħajr effett l-Artikoli 2 u 4 kif ukoll l-Anness I tar-Regolament ikkontestat sa fejn dawn jirrigwardawh individwalment u direttament, u
—
tikkundanna lill-Kunsill għall-ispejjeż tal-proċeduri quddiem il-Qorti tal-Ġustizzja u quddiem il-Qorti tal-Prim’Istanza.
Il-Kunsill u l-Kummissjoni jitolbu fiż-żewġ kawżi ċ-ċaħda tal-appelli bl-eċċezzjoni tal-aggravji simili għal dawk li l-Qorti tal-Ġustizzja diġà ddeċidiet li kienu fondati fis-sentenza tat-3 ta’ Settembru 2008, Kadi u Al Barakaat International Foundation vs Il-Kunsill u Il-Kummissjoni (C-402/05 P u C-415/05 P, Ġabra p. I-6351, iktar ’il quddiem is-“sentenza Kadi tal-Qorti tal-Ġustizzja”) u għall-kundanna tal-appellanti għall-ispejjeż sa fejn il-Qorti tal-Ġustizzja tikkunsidra opportun.
L-aggravji ppreżentati insostenn tal-appelli
Permezz tal-ewwel aggravju tiegħu, F. Hassan jakkuża lill-Qorti Ġenerali li wettqet żball ta’ liġi fil-kuntest tal-eżami tal-motivi li huwa kien ippreżenta quddiemha għal dak li jirrigwarda l-ksur ta’ ċerti drittijiet fundamentali tiegħu, billi ma evalwatx direttament jekk il-Kunsill tas-Sigurtà tax protezzjoni ekwivalenti għal dik li tirriżulta mill-KEDB, b’mod iktar partikolari tal-Artikoli 6, 8 u 13 tagħha u tal-Artikolu 1 tal-Protokoll Nru 1 tal-KEDB, iżda billi eżaminat biss l-azzjonijiet tal-Kunsill tas-Sigurtà b’mod indirett, skont il-prinċipju tal-
jus cogens
.
Permezz tat-tieni aggravju tiegħu, F. Hassan jakkuża lill-Qorti Ġenerali li wettqet żball ta’ liġi meta kkunsidrat li r-restrizzjoni għall-użu ta’ oġġett ma kienx rilevanti fir-rigward tas-sustanza stess tad-dritt għall-proprjetà.
Mir-replika ta’ C. Ayadi jirriżulta li, fir-rigward tas-sentenza Kadi tal-Qorti tal-Ġustizzja, huwa għandu l-intenzjoni biss li jippreżenta żewġ aggravji, ibbażati, l-ewwel wieħed fuq li l-Qorti Ġenerali wettqet żball ta’ liġi meta ddeċidiet li l-qrati Komunitarji setgħu jevalwaw il-legalita ta’ att Komunitarju li jimplementa deċiżjoni tal-Kunsill tas-Sigurtà fir-rigward biss tal-
jus cogens
u billi ma kkunsidratx li setgħet tannulla att bħal dan sabiex tiżgura l-protezzjoni tad-drittijiet fundamentali rikonoxxuti mis-sistema legali tan-Nazzjonijiet Uniti u, t-tieni, li l-Qorti Ġenerali wettqet żball ta’ liġi meta ma kkunsidratx li l-partijiet li kienu qed jikkontestaw ir-Regolament ikkontestat kienu qed jiksru d-drittijiet fundamentali ta’ C. Ayadi.
Fuq l-appelli
Fuq l-effett tar-Regolament (KE) Nru 954/2009 fil-każ li ma jkunx hemm lok għal deċiżjoni
Għandu jiġi kkonstatat li, bir-Regolament tal-Kummissjoni (KE) Nru 954/2009 tat-13 ta’ Ottubru 2009 li jemenda għall-114-il darba r-Regolament tal-Kunsill (KE) Nru 881/2002 (
ĠU L 269, p. 20
), id-deċiżjonijiet ta’ inklużjoni ta’ F. Hassan u C. Ayadi fil-lista li tikkostitwixxi l-Anness I tar-Regolament ikkontestat ġew issostitwiti b’deċiżjonijiet ġodda li jikkonfermaw u jemendaw din l-inklużjoni.
Skont il-preambolu tar-Regolament Nru 954/2009, il-Kummissjoni adottat dan ir-regolament, wara li rreferiet għall-ġurisprudenza tal-Qorti tal-Ġustizzja, u b’mod partikolari għas-sentenza Kadi tal-Qorti tal-Ġustizzja, wara li kkomunikat lil F. Hassan u lil C. Ayadi r-raġunijiet tal-inklużjoni tagħhom fil-lista hekk kif miksuba mill-Kumitat tas-Sanzjonijiet u wara li eżaminat il-kummenti tagħhom fuq dawn ir-raġunijiet.
Fl-imsemmi preambolu, huwa wkoll imsemmi li, wara kunsiderazzjoni dettaljata ta’ dawn il-kummenti, il-Kummissjoni tqis, minħabba n-natura preventiva tal-iffriżar tal-fondi u tar-riżorsi ekonomiċi, li l-inklużjoni tal-imsemmija persuni fil-lista’ inkwistjoni tkun ġustifikata minħabba r-relazzjoni tagħhom mal-organizzazzjoni Al-Qaida.
Skont l-Artikolu 2 tar-Regolament Nru 954/2009, dan daħal fis-seħħ fil-jum wara l-pubblikazzjoni tiegħu fil-
Ġurnal Uffiċjali tal-Unjoni Ewropea
, jiġifieri fil-15 ta’ Ottubru 2009, u huwa applikabbli, għal dak li jirrigwarda C. Ayadi sa mit-30 ta’ Mejju 2002, u għal dak li jirrigwarda F. Hassan mill-21 ta’ Novembru 2003.
B’hekk titfaċċa l-kwistjoni jekk, fid-dawl tat-tħassir tar-Regolament ikkontestat u tas-sostituzzjoni retroattiva tiegħu, b’effett mill-imsemmija dati, għal dak li jirrigwarda r-rikorrenti, mir-Regolament Nru 954/2009, għadx hemm lok li tittieħed deċiżjoni fil-kawżi preżenti.
F’dan ir-rigward, għandu jitfakkar li l-Qorti tal-Ġustizzja tista’ tqajjem
ex officio
n- nuqqas ta’ interess ta’ parti milli tintroduċi jew li tkompli b’appell, minħabba fatt li seħħ wara s-sentenza tal-Qorti Ġenerali b’mod li tneħħilu n-natura dannuża tiegħu, u tiddikjara l-appell inammissibbli jew mingħajr skop għal din ir- raġuni. (ara, b’mod partikolari, is-sentenza tat-3 ta’ Settembru 2009, Moser Baer India vs Il-Kunsill, C-535/06 P, Ġabra p. I-7051, punt 24 u ġurisprudenza ċċitata).
Fil-każ preżenti, l-Artikolu 2 tar-Regolament Nru 954/2009 jipprovdi li huwa applikabbli wara l-inklużjoni inizjali ta’ C. Ayadi u ta’ F. Hassan fil-lista li tikkostitwixxi l-Anness I tar-Regolament ikkontestat, jiġifieri rispettivament mit-30 ta’ Mejju 2002 u mill-21 ta’ Novembru 2003.
C. Ayadi u F. Hassan dehru f’din il-lista għal perijodu ta’ sitta u seba’ snin rispettivament, u minħabba dan il-fatt, kienu suġġetti għall-miżuri restrittivi previsti mir-Regolament ikkontestat, li fuqhom il-Qorti tal-Ġustizzja ddeċidiet li kellhom effett kunsiderevoli fuq id-drittijiet u l-libertajiet tal-persuni inkwistjoni (ara s-sentenza Kadi, tal-Qorti tal-Ġustizzja, punt 375), filwaqt li sostnew, quddiem il-Qorti Ġenerali, imbagħad quddiem il-Qorti tal-Ġustizzja fil-proċeduri li jkopru kważi dawn il-perijodi kollha, li l-inklużjoni ta’ isimhom fl-imsemmija lista kienet illegali, peress li din l-inklużjoni kienet saret mingħajr ma ġew irrispettati d-drittijiet fundamentali tagħhom, ħaġa li, s’issa, la l-Kunsill u lanqas il-Kummissjoni ma kkontestaw iktar, fid-dawl tas-sentenza Kadi tal-Qorti tal-Ġustizzja.
Ir-Regolament Nru 954/2009 żamm retroattivament l-ismijiet ta’ F. Hassan u C. Ayadi f’din l-istess lista, b’mod li l-miżuri restrittivi li jirriżultaw baqgħu applikabbli fil-konfront tagħhom għall-perijodu li fih ir-Regolament ikkontestat, sa fejn jissemma’fl-appelli tagħhom, kien applikabbli, filwaqt li l-għan tar-rikorsi tagħhom huwa li jitneħħew ismijiethom minn din il-lista.
L-adozzjoni tar-Regolament Nru 954/2009 b’hekk ma għandhiex titqies li tammonta għal fatt li seħħ wara s-sentenzi appellati b’mod li jirrendi l-appelli bla skop.
Barra minn hekk, għandu jiġi kkonstatat li r-Regolament Nru 954/2009 għadu mhux definittiv sa fejn jista’ jkun is-suġġett ta’ rikors għal annullament. B’hekk, ma jistax jiġi eskluż li, jekk dan l-att kellu jiġi annullat fit-tmiem ta’ proċedura bħal din, ir-Regolament ikkontestat jerġa’ jidħol fis-seħħ fir-rigward tagħhom sa fejn jirrigwarda l-appellanti.
Dawn l-elementi jikkonfermaw li l-adozzjoni tar-Regolament Nru 954/2009 ma tistax tkun ikkunsidrata bħala ekwivalenti għall-annullament pur u sempliċi ta’ dan ir-regolament tal aħħar sa fejn jirrigwarda l-appellanti li permezz tagħhom dawn ikunu kisbu l-uniku eżitu li l-appelli tagħhom setgħu jiksbulhom, b’mod li ma jkunx għad hemm lok, għaldaqstant, għall-Qorti tal-Ġustizzja li tieħu deċiżjoni. F’dan ir-rigward, l-imsemmi regolament huwa differenti mill-att inkwistjoni fid-digriet tat-8 ta’ Marzu 1993, Lezzi Pietro vs Il-Kummissjoni (
C-123/92, Ġabra p. I-809
).
F’dawn iċ-ċirkustanzi partikolari, l-appelli ma tilfux l-iskop tagħhom u hija l-Qorti tal-Ġustizzja li għandha tiddeċiedi fuqhom.
Fuq il-mertu
Preliminarjament, għandu l-ewwel nett jiġi osservat li, fis-seduta quddiem il-Qorti tal-Ġustizzja, F. Hassan speċifikament irrevoka l-aggravju tiegħu għal talba għal kumpens. B’hekk ma hemmx iktar lok sabiex dan l-aggravju jiġi eżaminat fil-kuntest tal-appell preżenti.
Fit-tieni lok, fir-rigward tal-għan tal-aggravji għall-annullament, għandu jingħad li dan għandu jiġi interpretat fis-sens li jittratta, sa fejn jirrigwarda kull wieħed mill-appellanti rispettivament, ir-Regolament ikkontestat kif emendat, fir-rigward tar-rikors ta’ C. Ayadi, bir-Regolament Nru 1210/2006 u, fir-rigward ta’ F. Hassan, bir-Regolament Nru 46/2008.
Fuq l-aggravji tal-appellanti dwar in-nuqqas ta’ rispett mir-Regolament ikkontestat tad-drittijiet fundamentali tagħhom
Għandhom jiġu eżaminati l-aggravji ppreżentati mill-appellanti insostenn tal-appelli tagħhom, li permezz tagħhom huma jakkużaw lill-Qorti Ġenerali li ċaħdet il-motivi tagħhom, fuq il-bażi tan-nuqqas ra’ rispett tad-drittijiet fundamentali tagħhom mir-Regolament ikkontestat.
Fis-sentenzi appellati, billi bbażat ruħha fuq is-sentenzi tagħha Yusuf u Kadi, il-Qorti Ġenerali essenzjalment iddeċidiet li jirriżulta mill-prinċipji li jirregolaw il-konnessjoni ta’ rabtiet bejn is-sistema legali internazzjonali stabbilita min-Nazzjonijiet Uniti u s-sistema legali Komunitarja li r-Regolament ikkontestat, peress li għandu l-għan li jimplementa riżoluzzjoni adottata mill-Kunsill tas-Sigurtà taħt il-Kapitolu VII tal-Karta tan-Nazzjonijiet Uniti, peress li ma jippermetti ebda flessibbiltà f’dan ir-rigward, għaliex jista’ jkun is-suġġett ta’ stħarriġ ġudizzjarju fir-rigward tal-legalità interna tagħha biss għal dak li jirrigwarda l-kompatibbiltà tagħha mar-regoli rilevanti tal-
jus cogens
u b’hekk jibbenefika, bla ħsara għal din ir-riżerva, minn immunità ġudizzjarja (sentenzi appellati Hassan, punt 92, u Ayadi, punt 116).
B’hekk, billi bbażat ruħha fuq is-sentenzi tagħha Yusuf u Kadi, il-Qorti Ġenerali ddeċidiet li huwa fir-rigward tal-
jus cogens
biss, intiż bħala kwistjoni ta’ ordni pubbliku internazzjonali li torbot lis-suġġetti kollha tad-dritt internazzjonali, inklużi l-istanzi tal-ONU, u li ma tistax issir deroga minnha, li l-legalità tar-Regolament ikkontestat tista’ tiġi eżaminata, inkluż fosthom għal dak li jirrigwarda l-aggravji tal-appellanti bbażati fuq il-ksur tad-drittijiet fundamentali tagħhom (sentenzi appellati Hassan, punt 92, u Ayadi, punt 116).
Issa, mill-punti 326 u 327 tas-sentenza Kadi tal-Qorti tal-Ġustizzja jirriżulta li din it-teżi tammonta għal żball ta’ liġi. Fil-fatt, il qrati Komunitarji għandhom, skont il-kompetenzi mogħtija lilhom mit-Trattat, jiżguraw stħarriġ, bħala prinċipju komplet, tal-legalità tal-atti Komunitarji kollha fir-rigward tad-drittijiet fundamentali li jifformaw parti integrali mill-prinċipji ġenerali tad-dritt Komunitarju, inklużi l-atti Komunitarji li, bħar-Regolament Nru 881/2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati ma’ Usama bin Laden, in-network ta’ Al Qaida u t Taliban, għandhom l-għan li jimplementaw ir-riżoluzzjonijiet adottati mill-Kunsill tas-Sigurtà skont il- Kapitolu II tal-Karta tan-Nazzjonijiet Uniti.
Fil-punt 328 tas-sentenza tagħha Kadi, il-Qorti tal-Ġustizzja kkonkludiet li peress li l-motivi tal-partijiet ikkonċernati kienu bbażati fuq dan il-punt, kien hemm lok li jiġu annullati f’dan ir-rigward is-sentenzi Yusuf u Kadi tal-Qorti Ġenerali.
Barra minn hekk, il-Qorti tal-Ġustizzja kkunsidrat, fil-punt 330 tas-sentenza tagħha Kadi li, peress li, fil-parti sussegwenti tas-sentenzi Yusuf u Kadi tal-Qorti Ġenerali dwar id-drittijiet fundamentali speċifiċi mqajma mill-partijiet ikkonċernati, din kienet limitata għall-eżami tal-legalità tar-Regolament ikkontestat fir-rigward tar-regoli biss tal-
jus cogens
, filwaqt li, bħala prinċipju hija kellha tagħmel eżami komplet, fir-rigward tad-drittijiet fundamentali rilevanti tal-prinċipji ġenerali tad-dritt Komunitarju, sussegwentement għall-imsemmija sentenzi Yusuf u Kadi, kien hemm lok ukoll li din il-parti tiġi annullata.
B’hekk jirriżulta li peress li s-sentenzi appellati huma bbażati, hekk kif ġie mfakkar fil-punti 69 u 70 tas-sentenza preżenti, fuq l-istess bażijiet ġuridiċi bħas-sentenzi Yusuf u Kadi tal-Qorti Ġenerali, is-sentenzi appellati huma vvizzjati bl-istess żball ta’ liġi u b’hekk għandhom, għal dawn l-istess motivi, jiġu annullati sa fejn dawn għandhom ir-risposta tal-Qorti Ġenerali għall-motivi, imqajma mir-rikorrenti tal-ksur ta’ xi wħud mid-drittijiet fundamentali tagħhom.
Din il-konklużjoni ma tistax tiġi kkontestata miż-żieda, fil-punti 95 sa 125 tas-sentenza appellata Hassan u fil-punti 117 sa 155 tas-sentenza appellata Ayadi, ta’ ċerti kunsiderazzjonijiet bħala risposta għall-argumenti żviluppati b’mod iktar partikolari mill-appellanti, peress li l-Qorti Ġenerali kkonkludiet li dawn il-kunsiderazzjonijiet juru l-preċiżjoni tal-bażijiet ġuridiċi tas-sentenzi tagħha Yusuf u Kadi, u, konsegwentement, tas-sentenzi appellati.
Fl-aħħar nett, għandu jingħad li, fis-seduta quddiem il-Qorti tal-Ġustizzja, F. Hassan ammetta li l-ilment, imqajjem quddiem il-Qorti Ġenerali u miċħud minnha, li jirrigwarda l-allegat ksur tad-dritt tiegħu għar-rispett tal-ħajja privata u għall-familja, iggarantit mill-Artikolu 8 tal-KEDB, ma ġiex inkluż fl-appell tiegħu. F’dawn iċ-ċirkustanzi, ma hemmx lok li dan jiġi eżaminat.
L-aggravji tal-appellanti huma b’hekk fondati b’mod li hemm lok li jiġu annullati s-sentenzi appellati.
Fuq ir-rikorsi quddiem il-Qorti Ġenerali
Skont it-tieni sentenza tal-ewwel paragrafu tal-Artikolu 61 tal-Istatut tal-Qorti tal-Ġustizzja, hija tista’, fil-każ ta’ annullament tad-deċiżjoni tal-Qorti Ġenerali, tiddeċiedi l-kawża definittivament, meta din tkun fi stadju li tiġi deċiża.
Fil-każ preżenti, il-Qorti tal-Ġustizzja tikkunsidra li r-rikorsi għal annullament tar-Regolament ikkontestat ippreżentati mill-appellanti huma fi stadju li jiġu deċiżi u li hemm lok li tittieħed deċiżjoni definittiva dwarhom.
Fl-ewwel lok, għandha tiġi evalwata l-fondatezza tal-ilmenti tal-appellanti dwar il-ksur tad-drittijiet tad-difiża, b’mod partikolari tad-dritt għal smigħ, u tad-dritt għal stħarriġ ġudizzjarju effettiv ikkawżati mill-miżuri ta’ ffriżar ta’ fondi hekk kif ġie impost fuqhom mir-Regolament ikkontestat.
F’dan ir-rigward, għandu jiġi kkonstatat li ma ġiex ikkontestat li ċ-ċirkustanzi konkreti li kien hemm fl-inklużjoni tal-ismijiet tal-appellanti fil-lista tal-persuni u ta’ entitajiet koperti mill-miżuri restrittivi li jinsabu fl-Anness I tar-Regolament ikkontestat, huma identiċi għal dawk li fihom l-ismijiet tal-partijiet ikkonċernati fil-kawżi li wasslu għas-sentenza Kadi tal-Qorti tal-Ġustizzja kienu ġew inklużi fl-imsemmija lista.
Issa, fid-dawl ta’ dawn iċ-ċirkustanzi, il-Qorti tal-Ġustizzja ddeċidiet, fil-punt 334 tal-imsemmija sentenza Kadi, li d-drittijiet tad-difiża, b’mod partikolari d-dritt għal smigħ, kif ukoll id-dritt għal stħarriġ ġudizzjarju effettiv tar-rispett ta’ dawn id-drittijiet, manifestament ma ġewx irrispettati.
Fil-punt 348 ta’ din is-sentenza, il-Qorti tal-Ġustizzja ddeċidiet ukoll li, peress li l-Kunsill ma kien, la kkomunika lill-partijiet kkonċernati l-elementi kkunsidrati li kienu r-responsabbiltà tagħhom sabiex jibbażaw il-miżuri restrittivi li kienu imposti fuqhom, u lanqas ma tahom id-dritt li jiġu mgħarrfa dwar dawn l-elementi f’terminu raġonevoli wara l-impożizzjoni ta’ dawn il-miżuri, il-partijiet ikkonċernati ma kellhomx il-possibbiltà li jikkomunikaw b’mod effettiv l-opinjoni tagħhom f’dan ir-rigward. Il-Qorti tal-Ġustizzja kkonkludiet f’dan il-punt li d-drittijiet tad-difiża tagħhom, b’mod partikolari d-dritt għal smigħ, ma kinux ġew irrispettati.
Din il-konklużjoni tapplika wkoll għall-kawżi preżenti, u għall-istess raġuni, b’mod li għandu jiġi kkonstatat li d-drittijiet tad-difiża tal-appellanti ma ġewx irrispettati.
Barra minn hekk, il-Qorti tal-Ġustizzja ddeċidiet, fil-punt 349 tas-sentenza tagħha Kadi li, fin-nuqqas li jiġu informati dwar l-elementi kkunsidrati li kienu r-responsabbiltà tagħhom u fid-dawl tar-relazzjonijiet li jeżistu bejn id-drittijiet tad-difiża u d dritt għal rimedju ġudizzjarju effettiv, il-partijiet ikkonċernati ma setgħux jiddefendu iktar id-drittijiet tagħhom fir-rigward tal-imsemmija elementi f’kundizzjonijiet sodisfaċenti quddiem il-qorti Komunitarja, b’mod li għandu jiġi kkonstatat ksur tal-imsemmi dritt għal rimedju ġudizzjarju effettiv.
Din l-istess konklużjoni tapplika wkoll fil-kawżi preżenti għal dak li jirrigwarda d-dritt għal stħarriġ ġudizzjarju effettiv tal-appellanti, b’mod li għandu jiġi kkonstatat li, fil-każ preżenti, dan id-dritt fundamentali ta’ F. Hassan u C. Ayadi ma ġiex irrispettat.
B’hekk, għandu jiġi kkonstatat ukoll li dan il-ksur ma ġiex rimedjat fil-kuntest tar-rikorsi preżenti. Fil-fatt, peress li l-ebda element ta’ dan it-tip ma jista’, skont il-pożizzjoni tal-prinċipju adottat mill-Kunsill, ikun is-suġġett ta’ stħarriġ mill-qorti Komunitarja, il-Kunsill ma ressaq l-ebda element għal dan il-għan (ara, b’analoġija, is-sentenza Kadi tal-Qorti tal-Ġustizzja, punt 350). Barra minn hekk, għalkemm innota, fil-kuntest tas-sentenzi preżenti appellati, il-prinċipji li jirriżultaw mis-sentenza Kadi tal-Qorti tal-Ġustizzja, għandu jiġi kkonstatat li l-Kunsill ma ta l-ebda indikazzjoni fir-rigward tal-elementi kkunsidrati li huma r-responsabbiltà tal-appellanti.
Il-Qorti tal-Ġustizzja b’hekk tista biss tikkonstata li hija mhix f’pożizzjoni tistħarreġ il-legalità tar-Regolament ikkontestat sa fejn jirrigwarda lill-appellanti, b’mod li għandu jiġi konkluż li, għal din ir-raġuni wkoll, id-dritt fundamentali għal stħarriġ ġudizzjarju effettiv li huma jgawdu, fil-każ preżenti, ma ġiex irrispettat (ara, b’analoġija, is-sentenza Kadi tal-Qorti tal-Ġustizzja, punt 351).
B’hekk, għandu jiġi deċiż li r-Regolament ikkontestat, sa fejn jirrigwarda lill-appellanti, ġie adottat mingħajr ma ngħatat ebda garanzija fir-rigward tal-komunikazzjoni tal-elementi kkunsidrati r-responsabbiltà tagħhom jew fir-rigward tas-smigħ tagħhom f’dan ir-rigward, b’mod li għandu jiġi konkluż li ġie adottat fil-kuntest ta’ proċedura li fiha d-drittijiet tad-difiża tal-appellanti ma ġewx irrispettati, u b’konsegwenza ta’ dan, inkiser il-prinċipju ta’ protezzjoni ġudizzjarja effettiva (ara, b’analoġija, is-sentenza Kadi tal-Qorti tal-Ġustizzja, punt 352).
Mill-kunsiderazzjonijiet kollha li ssemmew iktar ’il fuq jirriżulta li l-aggravji mressqa minn F. Hassan u minn C. Ayadi insostenn tar-rikorsi tagħhom għal annullament tar-Regolament ikkontestat u bbażati fuq ksur tad-drittijiet tagħhom tad-difiża, b’mod partikolari d-dritt għal smigħ, kif ukoll il-prinċipju tal-protezzjoni ġudizzjarja effettiva, huma fondati (ara, b’analoġija, is-sentenza Kadi tal-Qorti tal-Ġustizzja, punt 353).
Fit-tieni lok, fir-rigward tal-ilmenti dwar il-ksur tad-dritt għar-rispett tal-proprjetà li jikkawżaw il-miżuri ta’ ffriżar imposti taħt ir-Regolament ikkontestat, il-Qorti tal-Ġustizzja ddeċidiet, fil-punt 366 tas-sentenza tagħha Kadi, li l-miżuri restrittivi li jimponi dan ir-regolament jammontaw għal restrizzjonijiet għad-dritt għall-proprjetà li, bħala prinċipju, jistgħu jiġu ġġustifikati.
Huwa madankollu paċifiku li r-Regolament ikkontestat, sa fejn jirrigwarda lil F. Hassan u lil C. Ayadi, ġie adottat mingħajr ma ta ebda garanzija li jippermettilhom jesponu l-kawża tagħhom lill-awtoritajiet kompetenti, u dan f’sitwazzjoni li fiha r-restrizzjoni tad-drittijiet tagħhom għal proprjetà għandha tiġi kklassifikata bħala kunsiderevoli, fir-rigward tal-portata ġenerali u tal-persistenza tal-miżuri ta’ ffriżar li huma s-suġġett tiegħu (ara, b’analoġija, is-sentenza Kadi tal-Qorti tal-Ġustizzja, punt 369).
Konsegwentement, għandu jiġi konkluż li, fiċ-ċirkustanzi tal-kawżi preżenti, l-impożizzjoni fuq F. Hassan u fuq C. Ayadi tal-miżuri restrittivi minħabba mir-Regolament ikkontestat, minħabba l-fatt tal-inklużjoni tagħhom fil-lista li tinsab fl-Anness I tiegħu, tammonta għal restrizzjoni mhux ġustifikata tad-drittijiet tagħhom għal proprjetà (ara, b’analoġija, is-sentenza Kadi tal-Qorti tal-Ġustizzja, punt 370).
B’hekk, l-ilmenti tal-appellanti dwar ksur tad-dritt fundamentali għar-rispett tal-proprjetà huma fondati.
F’dawn iċ-ċirkustanzi, ma huwiex neċessarju li jiġu eżaminati l-ilmenti ta’ F. Hassan fuq l-allegat ksur tad-dritt tiegħu għar-rispett tal-ħajja privata u għall-familja, iggarantita mill-Artikolu 8 tal-KEDB.
Minn dak kollu li ntqal iktar ’il fuq jirriżulta li r-Regolament ikkontestat, sa fejn jikkonċerna lill-appellanti, għandu jiġi annullat fid-dawl tad-dettalji msemmija fil-punt 67 tas-sentenza preżenti fir-rigward tal-verżjoni ta’ dan ir-regolament ikkonċernat mill-appelli rispettivi tal-appellanti.
Fuq l-ispejjeż
Skont l-ewwel paragrafu tal-Artikolu 122 tar-Regoli tal-Proċedura, meta l-appell ikun fondat u l-Qorti tal-Ġustizzja taqta’ l-kawża definittivament hija stess, hija għandha tiddeċiedi dwar l-ispejjeż. Skont l-Artikolu 69(2) tal-istess Regoli, li huwa applikabbli għall-proċedura ta’ appell skont l-Artikolu 118 tagħhom, jipprovdi fil-paragraf 2 tiegħu li l-parti li titlef il-kawża għandha tbati l-ispejjeż, jekk dawn ikunu ġew mitluba. L-ewwel subparagrafu tal-Artikolu 69(4) jipprovdi li l-Istati Membri u l-istituzzjonijiet intervenjenti fil-kawża, għandhom ibatu l-ispejjeż rispettivi tagħhom.
Peress li l-appelli ta’ F. Hassan u C. Ayadi għandhom jintlaqgħu u r-Regolament ikkontestat għandu jiġi annullat sa fejn dan jirrigwarda lill-appellanti u fil-limiti deskritti fil-punt 67 tas-sentenza preżenti, il-Kunsill għandu jiġi kkundannat ibati, minbarra l-ispejjeż tiegħu, l-ispejjeż sostnuti minn F. Hassan u minn C. Ayadi kemm fl-ewwel istanza kif ukoll fl-appelli preżenti, skont it-talbiet tal-appellanti.
Ir-Renju Unit għandu ibati l-ispejjeż tiegħu relatati kemm mal-proċedura tal-ewwel istanza kif ukoll dawk tal-appelli.
Ir-Repubblika Franċiża għandha tbati l-ispejjeż tagħha relatati mal-appelli.
Il-Kummissjoni għandha tbati l-ispejjeż tagħha relatati kemm mal-proċedura tal-ewwel istanza kif ukoll ma’ dawk tal-appell relatat ma’ F. Hassan. Il-Kummissjoni, barra minn hekk, għandha tbati l-ispejjeż tagħha fil-kawża li tirrigwarda lil C. Ayadi, u dan għal dak li jirrigwarda kemm l-intervent tagħha quddiem il-Qorti Ġenerali kif ukoll il-proċedura quddiem il-Qorti tal-Ġustizzja.

Għal dawn il-motivi, Il-Qorti tal-Ġustizzja (It-Tieni Awla) taqta’ u tiddeċiedi:

1)
Is-sentenzi tal-Qorti Ġenerali tal-Komuntajiet Ewropej tat-12 ta’ Lulju 2006, Hassan vs Il-Kunsill u Il-Kummissjoni (T-49/04), kif ukoll Ayadi vs Il-Kunsill (T-253/02), huma annullati.

2)
Ir-Regolament tal-Kunsill (KE) Nru 881/2002, tas-27 ta’ Mejju 2002, li jimponi ċerti miżuri speċifiċi restrittivi diretti kontra ċerti persuni u entitajiet assoċjati ma’ Usama bin Laden, in-network ta’ Al-Qaida u t-Taliban, u li jħassar ir-Regolament tal-Kunsill (KE) Nru 467/2001 li jipprojbixxi l-esportazzjoni ta’ ċerti merkanzija u servizzi lejn l-Afganistan, waqt li jsaħħaħ il-projbizzjoni ta’ titjiriet u jestendi l-friża fuq fondi u riżorsi finanzjarji oħra rigward it-Taliban tal-Afganistan, kif emendat bir-Regolament tal-Kummissjoni (KE) Nru 46/2008, tat-18 ta’ Jannar 2008, huwa annullat sa fejn dan jirrigwarda lil F. Hassan.

3)
Ir-Regolament Nru 881/2002, kif emendat bir-Regolament tal-Kummissjoni (KE) Nru 1210/2006, tad-9 ta’ Awwissu 2006, huwa annullat sa fejn dan jirrigwarda lil C. Ayadi.

4)
Il-Kunsill tal-Unjoni Ewropea huwa kkundannat kemm għall-ispejjeż tiegħu, kif ukoll għall-ispejjeż ta’ F. Hassan u ta’ C. Ayadi, kemm tal-ewwel istanza kif ukoll tal-appelli preżenti.

5)
Ir-Renju Unit tal-Gran Brittanja u l-Irlanda ta’ Fuq għandu jbati l-ispejjeż tiegħu relatati kemm mal-ewwel istanza fil-kawża li tirrigwarda lil C. Ayadi, kif ukoll tal-appelli preżenti.

6)
Ir-Repubblika Franċiża għandha tbati l-ispejjeż tagħha.

7)
Il-Kummissjoni Ewropea għandha tbati l-ispejjeż tagħha relatati kemm mal-poċeduri tal-ewwel istanza, kif ukoll mal-appell għall-kawża li tirrigwarda lil F. Hassan. Barra minn hekk, il-Kummissjoni Ewropea għandha tbati l-ispejjeż tagħha fil-kawża li tirrigwarda lil C. Ayadi, u dan għal dak li jirrigwarda kemm l-intervent tagħha quddiem il-Qorti Ġenerali tal-Komunitajiet Ewropej kif ukoll tal-proċeduri quddiem il-Qorti tal-Ġustizzja tal-Unjoni Ewropea.

Firem
(
*1
)	Lingwa tal-kawża: l-Ingliż.